CELEX: 62018TN0544
Language: el
Date: 2018-09-13 00:00:00
Title: Υπόθεση T-544/18: Προσφυγή της 13ης Σεπτεμβρίου 2018 — ArcelorMittal Bremen κατά Επιτροπής

5.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/52
            
         
      Προσφυγή της 13ης Σεπτεμβρίου 2018 — ArcelorMittal Bremen κατά Επιτροπής
      (Υπόθεση T-544/18)
      (2018/C 399/67)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: ArcelorMittal Bremen GmbH (Βρέμη, Γερμανία) (εκπρόσωποι: S. Altenschmidt και D. Jacob, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να διαπιστώσει, σύμφωνα με το άρθρο 265 ΣΛΕΕ, ότι η Επιτροπή, παραλείποντας να δώσει εντολή στον κεντρικό διαχειριστή να λάβει υπόψη στο ημερολόγιο συναλλαγών της Ευρωπαϊκής Ένωσης (EUTL) την κοινοποιηθείσα από την Ομοσπονδιακή Δημοκρατία της Γερμανίας στις 8 Φεβρουαρίου 2018 τροποποίηση του εθνικού πίνακα κατανομής όσον αφορά τη μονάδα της προσφεύγουσας με αναγνωριστικό αριθμό ΕΕ DE000000000000060, παρέβη το άρθρο 52, παράγραφος 2, του κανονισμού (ΕΕ) 389/2013 της Επιτροπής (1),
               
            
                  —
               
               
                  επικουρικώς, να ακυρώσει την απόφαση της Επιτροπής, της 31ης Αυγούστου 2018 επί του αιτήματος της προσφεύγουσας, της 14ης Μαΐου 2018,
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της προσφυγής, η προσφεύγουσα προβάλλει τον ακόλουθο λόγο:
      Παραβίαση του δικαίου της Ένωσης
      Η προσφεύγουσα υποστηρίζει ότι η Επιτροπή υποχρεούται να εκδώσει την απόφαση σύμφωνα με το άρθρο 52, παράγραφος 2, του κανονισμού αριθ. 389/2013, καθόσον η τροποποίηση του εθνικού πίνακα κατανομής συνάδει με τους κανόνες του δικαίου της Ένωσης.
      Περαιτέρω, προβάλλεται ο ισχυρισμός ότι, όσον αφορά το προϊόν «πυροσυσσωματωμένο μετάλλευμα», το σχετιζόμενο με το προϊόν ιστορικό επίπεδο δραστηριότητας πρέπει να καθοριστεί με βάση τους κανόνες της αποφάσεως 2011/278/ΕΕ της Επιτροπής (2) βάσει των ζυγισμένων ποσοτήτων πυροσυσσωματωμένου μεταλλεύματος το οποίο ζυγίζεται κατά την έξοδο από τη μονάδα πυροσυσσωματώσεως.
      Τέλος, η προσφεύγουσα υποστηρίζει ότι το πυροσυσσωματωμένο μετάλλευμα, το οποίο μετά την παρασκευή του φιλτράρεται εκ νέου σε υψικάμινο στο πλαίσιο της προετοιμασίας φορτίου και εισάγεται πάλι σε μια μονάδα πυροσσυσωματώσεως ως υλικό ανακυκλώσεως, δεν πρέπει να αφαιρεθεί από τον υπολογισμό του επιπέδου δραστηριότητας της μονάδας πυροσυσσωματώσεως.
      
         (1)  Κανονισμός (ΕΕ) 389/2013 της Επιτροπής, της 2ας Μαΐου 2013, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (ΕΕ 2013, L 122, σ. 1).
      
         (2)  Απόφαση 2011/278/ΕΕ της Επιτροπής, της 27ης Απριλίου 2011, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2011) 2772] (ΕΕ 2011, L 130, σ. 1).